OpenLLM-France/wikimedia huggingface dataset:
# Detroit Red Wings

Els Detroit Red Wings són un equip professional d'hoquei sobre gel de Detroit (Michigan). Aquest equip és un dels Original Six (sis originals), els equips més antics de la lliga, i també és l'equip dels Estats Units que més Copes Stanley ha guanyat.
Els Red Wings juguen a la National Hockey League a la Divisió Atlàntica de la Conferència Est. Juguen al Little Caesars Arena i els seus colors són el vermell i el blanc. A casa juguen amb jersei i pantalons vermells, i a fora amb jersei blanc i pantalons vermells.

## Història

L'equip fou fundat el 1926 com a Detroit Cougars, i és un dels equips estatunidencs més històrics i antics de la lliga i el que més copes Stanley ha guanyat. La seva primera final de la Copa Stanley data del 1929, quan van ser derrotats pels Toronto Maple Leafs. El 1930 canvien el seu nom per Detroit Falcons i el 1932 el canvien pel nom actual per un canvi de propietari. Els Detroit Red Wings van aconseguir arribar a la final del 1934, i van guanyar la Copa Stanley del 1936 i del 1937.
Durant els anys 1940 i 1950 van ser un dels dominadors de la lliga i van guanyar quatre vegades la Copa Stanley en sis anys (1950, 1952, 1954 i 1955). El 1965 van començar a tenir una forta crisi que va durar fins al 1982, però a partir del 1986 sempre han estat en la fase final del campionat. El 1987 van aconseguir arribar a les finals de conferència però van ser derrotats pels Edmonton Oilers. El 1988 els Red Wings van aconseguir el seu primer títol de divisió des del 1965. A la temporada 1994-95 van arribar a la final de la Copa Stanley però van ser derrotats pels New Jersey Devils. El 1997 l'equip va tornar a guanyar una Copa Stanley després de dues dècades sense fer-ho guanyant als Philadelphia Flyers a la final. En aquesta època tenia una de les plantilles més potents del campionat i va desenvolupar una gran rivalitat amb l'altre equip dominant, els Colorado Avalanche.
A la temporada 2001-02 els Red Wings van arrasar en la temporada regular amb un Campionat de Conferència, i van guanyar la Copa Stanley derrotant els Carolina Hurricanes en cinc partits. A la temporada 2007-08 els Red Wings van guanyar de nou la Copa Stanley, guanyant als Pittsburgh Penguins a la final, després de quedar campions de la lliga regular guanyant el Trofeu dels Presidents. Va ser la quarta victòria a la Copa Stanley en 11 anys. A la temporada 2008-09 van caure derrotats a la final de la Copa Stanley amb el mateix rival, els Pittsburgh Penguins.

## Palmarès

* Copa Stanley: 11 (1935–36, 1936–37, 1942–43, 1949–50, 1951–52, 1953–54, 1954–55, 1996–97, 1997–98, 2001–02, 2007–08)
* Trofeu dels Presidents: 6 (1994–95, 1995–96, 2001–02, 2003–04, 2005–06, 2007–08)
* Clarence S. Campbell Bowl: 6 (1994–95, 1996–97, 1997–98, 2001–02, 2007–08, 2008-09)
* Trofeu Príncep de Gal·les: 11 (1935–36, 1936–37, 1942–43, 1949–50, 1950–51, 1951–52, 1952–53, 1953–54, 1954–55, 1956–57, 1964–65)

## Enllaços externs

* Web oficial dels Detroit Red Wings
# Agama comú

L'agama comú o llangardaix de foc (Agama agama) és una espècie de sauròpsid (rèptil) escatós de la família Agamidae propi de l'Àfrica subsahariana d'inconfusible aspecte pels seus vius colors. Ha estat introduït a Florida.
# Antiga rectoria (Cantallops)

L'Antiga rectoria és una casa de Cantallops (Alt Empordà) inclosa a l'Inventari del Patrimoni Arquitectònic de Catalunya.

## Descripció

Edifici situat al centre del poble, de planta rectangular i coberta a dues vessants, de planta baixa i pis. Tota la façana està arremolinada, exceptuant la façana posterior que ancara conserva el predat otiginal, del que destaquen els carreus de grans dimensions a la base i una espitllera. Les obertures originals de la casa són carreuades i a la llinda de la porta d'accés trobem inscrita la data 1740. A sobre d'una de les finestres hi ha un rellotge de sol, tot i que al centre de la façana n'havia existit un altre, del qual només queda l'agulla molt rovellada.

## Referències

* ↑ «Antiga rectoria». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 16 octubre 2017].
# Arpella de Madagascar

L'arpella de Madagascar (Circus macrosceles) és un ocell rapinyaire de la família dels accipítrids (Accipitridae). Habita aiguamolls i praderies humides de Madagascar i les illes Comores. El seu estat de conservació es considera en perill d'extinció.

## Referències

* ↑ «Arpella de Madagascar». Cercaterm. TERMCAT, Centre de Terminologia. Rev. 11 desembre 2022 (català)
* ↑ «Hoatzin, New World vultures, Secretarybird, raptors» (en anglès). IOC World Bird List Version 12.2. International Ornithologists' Union, 01-07-2022.
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 276. ISBN 978-84-16728-37-4.
* ↑ BirdLife International. «Madagascar Marsh-harrier. Circus macrosceles» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 7 novembre 2022].
# Asterixi

L'asterixi o tremolor hepàtic és un tremolor de la mà quan el canell està estès, de vegades es diu que s'assembla a un ocell bategant les seves ales. Aquest trastorn motor es caracteritza per una incapacitat per mantenir una posició, que es demostra amb moviments sacsejats de les mans esteses quan es dobleguen cap amunt al canell. El tremolor és causat per una funció anormal dels centres motors diencefàlics, que regulen els músculs implicats en el manteniment de la posició. L'asterixi s'associa amb diverses encefalopaties degudes especialment a un metabolisme defectuós. El terme deriva del grec a, "no" i stērixis, "posició fixa".
L'asterixi és la incapacitat de mantenir la postura a causa d'una encefalopatia metabòlica.[2] Això es pot obtenir a l'examen físic fent que el pacient estiri els braços i doblegui les mans cap enrere. Amb una encefalopatia metabòlica, el pacient és incapaç de retenir les mans cap enrere, donant lloc al moviment compatible amb l'asterixi. Es pot veure en qualsevol encefalopatia metabòlica, p. insuficiència renal crònica, insuficiència cardíaca congestiva greu, insuficiència respiratòria aguda i habitualment en insuficiència hepàtica descompensada.

## Referències

* ↑ O, rarament, conegut per tremolor d'esbatec i, sovint, per l'accepció anglesa flapping tremor
# Aggiosaure

L'aggiosaure (Aggiosaurus) és un gènere de crocodiliform marí que va viure al Juràssic superior, a l'Oxfordià, fa entre 155 i 157 milions d'anys. L'aggiosaure era un carnívor que passava la major part del seu temps, si no tot, al mar. No s'han descobert ous o nius d'aggiosaure, així es coneix ben poc del cicle vital d'aquest rèptil, a diferència d'altres grans rèptils marins del Mesozoic com els plesiosaures o ictiosaures.

## Referències

* Buffetaut E. 1982. Aggiosaurus nicaeensis Ambayrac, 1913, from the Upper Jurassic of south-eastern France: A marine crocodilian, not a dinosaur. Neues Jahrbuch für Geologie und Paläontologie, Monatshefte (8): 469-475.
# Antiga seu de la Societat Coral La Llebre

L'Antiga seu de la Societat Coral La Llebre és un edifici de Castellar del Vallès (Vallès Occidental) protegit com a Bé Cultural d'Interès Local.

## Descripció

L'edifici el Coral presenta una distribució simètrica al frontis, amb la utilització d'elements classicistes en la seva decoració. La porta marca l'eix de simetria. A cada banda tres parelles de finestres separades entre sí per una pilastra amb capitells amb motius florals. Sobremunta els capitells una cornisa que recorre l'edifici, decorada sobre la porta amb motius amb palmetes. L'interior de l'edifici és la part que ha sofert més transformacions al llarg de la seva història, provocades per la necessitat d'adequar-lo a les seves successives utilitzacions.

## Història

La primera utilització fou la de Seu de la societat Coral "La Llebre". S'inaugurà l'edifici el 25 de juliol de 1904. Anys més tard patí la seva primera remodelació: es convertí en el Cafè i Cine Mundial. A l'any 1936 es reformà el seu interior i es va adaptar com Mercat Municipal. Actualment la seva utilitat és la de guarderia, amb la corresponen remodelació de l'interior. El nom que porta recorda la seva primitiva funció: "El Coral

## Referències

* 1 2 «Antiga seu de la Societat Coral La Llebre». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 1r abril 2019].
# Arpella de Nova Guinea

L'arpella de Nova Guinea (Circus spilothorax) és un ocell rapinyaire de la família dels accipítrids (Accipitridae). Habita pastures i aiguamolls de la zona oriental de Nova Guinea. El seu estat de conservació es considera de risc mínim.
És considerada sovint una subespècie de Circus spilonotus.

## Referències

* ↑ «Arpella de Nova Guinea». Cercaterm. TERMCAT, Centre de Terminologia. Rev. 11 desembre 2022 (català)
* ↑ «Hoatzin, New World vultures, Secretarybird, raptors» (en anglès). IOC World Bird List Version 12.2. International Ornithologists' Union, 01-07-2022.
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 276. ISBN 978-84-16728-37-4.
* ↑ BirdLife International. «Papuan Harrier. Circus spilothorax» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 7 novembre 2022].
# Aston Martin Bunny

L'Aston Martin Bunny va ser un automòbil fabricat per Aston Martin l'any 1919. La firma britànica havia aturat la seva producció degut a l'esclat de la Primera Guerra Mundial i quan aquest conflicte finalitza, Aston Martin crea el seu primer cotxe de carrer. Per aquest model es va utilitzar el mateix motor que duia el seu predecessor, el Coal Scuttle. Un motor d'1,5 litres de quatre cilindres en línia que aportava 11 cavalls de potència. El xassís va ser dissenyat per Lionel Martin i en un primer moment es va optar per una caixa de canvis de tres velocitats que finalment va ser substituïda per una de quatre. Els primers prototips van aparèixer el 1921.
El 24 de maig de 1922, el Compte Louis Zborowski va batre un rècord a mans del Bunny. El motor es va redissenyar amb 16 vàlvules i el xassís va patir algunes modificacions per a la prova de velocitat. Aquest model va aconseguir 10 rècords de velocitat a Brooklands, circulant a una velocitat mitjana de 121,6 km/h. Després d'aquest fet, Aston Martin va decidir millorar el Bunny. Aquests "nous" models van ser posats a la venda per un preu que anava des de les £500 a £650.

## Referències

* ↑ «100 años de Aston Martin, una historia humana». autoblog, 10-02-2013 [Consulta: 11 maig 2013]. Arxivat 4 de març 2016 a Wayback Machine. «Còpia arxivada». Arxivat de l'original el 2016-03-04. [Consulta: 11 maig 2013].
* ↑ «Aston Martin history». thoroughbred-cars.com. Arxivat de l'original el 4 de desembre 2011. [Consulta: 11 maig 2013].
* ↑ «Aston Martin - British». Sportscars.tv. [Consulta: 11 maig 2013].
# Alectrosaure

L'alectrosaure (Alectrosaurus) és un gènere de dinosaure teròpode tiranosauroïdeu que va viure al Cretaci superior en allò que avui en dia és Mongòlia Interior. Era un carnívor bípede amb un cos similar al del tiranosaure. Feia menys de 5 metres de longitud.
# Aston Martin Ulster

L'Aston Martin Ulster va ser un cotxe de carreres de la marca Aston Martin durant la dècada dels anys 30. Els models de la firma britànica sempre han tingut un paper rellevant en la història de les carreres automobilístiques. El nom d'aquest cotxe ve d'una victòria aconseguida a Ulster, Irlanda. Alguns dels 21 exemplars d'aquest prestigiós model de carreres es troben actualment a la venda per un preu de ₤750.000.
L'Ulster era la versió de carreres del model Mark II de 1935. Aquests dos cotxes Aston tenien moltes coses en comú: el xassís en alumini i la majoria dels components mecànics. Tot i això, el xassís de l'Ulster va partir algunes modificacions de competició per tal de complir amb el reglament. L'Aston Martin Ulster duia uns frens de tambor i un motor de quatre cilindres en línia que aportava 80 cavalls de potència. La seva producció només va durar un any (1934-1935) i se'n van fabricar un total de 21 unitats. L'Ulster es va convertir en un dels cotxes de carreres més respectats dels anys 30 i els pilots més experimentats no dubtaven en escollir-lo per les diferents competicions.
Aquest model va debutar al Rac Tourist Trophy de 1934 a Ulster. Originalment els cotxes de carreres de l'empresa Aston eren de color verd però l'Ulster va ser pintat de color vermell. Bert Bertelli creia en una superstició italiana en què el verd és un color que atrau la mala sort. Durant els dos anys en competició de l'Aston Martin Ulster, aquest es va adjudicar importants victòries com la que va aconseguir l'any 1934 al British Tourist Trophy a Goodwood. Novament el 1934, tres Ulsters van ocupar les tres primeres posicions a una cursa de Le Mans el 1935 Gràcies als èxits d'aquest model, la marca britànica va obtenir una excel·lent i necessària reputació.

## Referències

* ↑ «1934 Aston Martin Ulster Team Car Specifications». conceptcarz. [Consulta: 5 maig 2013].
* ↑ «Aston Martin Ulster». ultimatecarpage, 12-01-2004 [Consulta: 5 maig 2013].
* ↑ «Aston Martin 1½ litre 'Ulster' (1935)». carandclassic. [Consulta: 5 maig 2013].
* ↑ «1934 Aston Martin Ulster». supercars.net. [Consulta: 5 maig 2013].
# Aleksandrovita

L'aleksandrovita és un mineral de la classe dels silicats. Va ser anomenat en honor del geòleg i mineralogista rus Stanislav Mikhailovich Aleksandrov. És isoestructural amb la baratovita.

## Característiques

L'aleksandrovita és un silicat de fórmula química KCa₇Sn₂Li₃Si₁₂O$_{36}$F₂. Cristal·litza en el sistema monoclínic. La seva duresa a l'escala de Mohs és 4 a 4,5.
Segons la classificació de Nickel-Strunz, l'aleksandrovita pertany a «09.CJ - Ciclosilicats amb enllaços senzills de 6 [Si₆O$_{18}$]$^{12-}$ (sechser-Einfachringe), sense anions complexos aïllats» juntament amb els següents minerals: bazzita, beril, indialita, stoppaniïta, cordierita, sekaninaïta, combeïta, imandrita, kazakovita, koashvita, lovozerita, tisinalita, zirsinalita, litvinskita, kapustinita, baratovita, katayamalita, dioptasa, kostylevita, petarasita, gerenita-(Y), odintsovita, mathewrogersita i pezzottaïta.

## Formació i jaciments

Es troba en inclusions de baratovita. Descrit en venes zonades de microclina i calcita amb egirina i hedenbergita, quars i albita en esquists alterats.

## Referències

* ↑ «Aleksandrovite» (en anglès). Mindat. [Consulta: 7 novembre 2015].
# Rafael de Llança i Esquivel

Rafael de Llança i Esquivel (Can Maians, 1821 - Barcelona, 1893) fou un advocat i polític carlí català.

## Biografia

Fill de Rafael de Llança i de Valls i de Dolors Esquivel i Hurtado de Mendoza, va ser tutor del seu nebot Manuel Maria de Llança i Pignatelli, duc de Solferino.
El 1871 es va presentar a les eleccions a diputat a les Corts espanyoles, i el 1873, un any després de l'esclat de la Tercera Guerra Carlina, va fugir amb el seu nebot a França, on romangueren fins al 1876. Posteriorment, va retornar a Can Maians, on va residir fins a la seva mort.

## Referències

* ↑ «Rafael Llanza y Esquivel». geneanet. Juan Ramón de Ros.
* ↑ «Rafael de Llanza y Valls». geneanet. Juan Ramón de Ros.
* ↑ «Maria Dolores Esquivel y Hurtado de Mendoza». geneanet. Juan Ramón de Ros.
* ↑ «Manuel de Llanza y Pignatelli de Aragón». geneanet. Juan Ramón de Ros.
* 1 2 3 Alcalá, César. «Rafael de Llanza y Esquivel». DB-e. Real Academia de la Historia.
# Antimilitarisme

L'antimilitarisme és una ideologia contrària a la via armada com a eina de resolució de conflictes. Com a alternatives propugna, per exemple, la no-violència.
A Espanya, el moviment antimilitarista lluità a favor del reconeixement al dret a l'objecció de consciència al servei militar i, després, a la insubmissió. Amb la professionalització de l'exèrcit, motivada en part pel nombre cada cop més gran d'objectors i insubmisos, el moviment antimilitarista va adaptar la seva estratègia de denúncia amb la campanya d'insubmissió a les casernes.
Actualment els grups antimilitaristes continuen difonent el seu missatge i realitzant campanyes com la contrària a la base militar de l'OTAN a Bétera.
Alguns dels grups antimilitaristes del país són Milikk, MOC, GANVA, GAMBA i Assemblea d'Insubmisos de Barcelona.

## Vegeu també

* Objecció de consciència
* Moviment d'insubmissió a Espanya
* Pacifisme
* Joan Amengual Fiol

## Enllaços externs

* Pàgina web antimilitarista (castellà)
* Pàgina del grup antimilitarista d'Elx-Alacant Tortuga
# Alerta ciclònica

L'alerta ciclònica és un avís que els centres nacionals de previsió meteorològica emeten per a advertir a les zones costaneres amenaçades per l'aproximació d'una imminent i intensa tempesta tropical o huracà. Són avisos a la població local i a les autoritats civils perquè activin els mecanismes de prevenció adients per minimitzar els possibles efectes del cicló, com per exemple, l'evacuació dels residents en àrees fàcilment inundables. Els ciclons tropicals no són punts i el pronòstic de la seva trajectòria segueix sent una ciència incerta.
# Jaume Mateu i Giral

Jaume Mateu i Giral (Vallfogona de Balaguer, Noguera, 5 d'octubre de 1948 - el Masnou, Maresme, 21 de gener del 2024) fou un historiador i geògraf.
De jove havia destacat com a futbolista als equips de base del Club de Futbol Balaguer. El 1963 va ser captat pel Barça, on va jugar quatre temporades en les categories de promoció abans de fitxar pel Manresa. Va pertànyer després a l’Agrupació Barça Jugadors, el veterans del club blaugrana.
Va ser doctor en Geografia, professor emèrit de la Universitat de Barcelona i diplomat en Ciències de l'educació. Una de les seves línies principals de recerca era l’àrea regada dels canals d'Urgell. També va estudiar a fons la història del seu poble natal.
Va publicar el llibre Història de Vallfogona de Balaguer. Entre les altres obres que va escriure destaca El castell del Remei. Terra, aigua i cultura del vi a la plana d’Urgell. També va escriure La vida econòmica de Lleida (1850-2005), El tresor dels Canals d'Urgell, Terra, i treball a les Garrigues i El procés d’especialització olivera, entre d'altres.

## Referències

* ↑ «Esquela del Dr. Jaume Mateu Giral». segre.com. [Consulta: 25 gener 2024].
* 1 2 3 Simon, Lluís «Mor l’historiador i exfutbolista de Vallfogona de Balaguer Jaume Mateu». El Punt Avui, 23-01-2024 [Consulta: 25 gener 2024].
# Agressivitat

L'agressivitat és una tendència de la personalitat caracteritzada per l'ús de la violència o el desig d'exercir-la, de manera conscient o inconscient. Es manifesta en el control d'allò que es considera propi, en l'intent d'aconseguir alguna cosa vista com a propietat d'un altre o com a tàctica defensiva. L'amígdala cerebral és l'òrgan encarregat de regular-la.
Si bé l'agressivitat és un tret instintiu i que es dona en altres animals, es pot controlar mitjançant l'educació, canalitzant-la perquè no es manifesti en forma d'agressions reals. Per a Freud constitueix una de les pulsions bàsiques de l'ésser humà, el tanathos oposat a l'eros o l'amor i es manifesta en l'odi, l'enveja i conductes depredadores. Sol aparèixer com a reacció davant un estímul percebut pel subjecte com a amenaça.

## Referències

* ↑ Diccionario de Filosofía (en castellà). Barcelona: SPES Editorial (edició especial per a RBA Editoriales), 2003, p. 3 (Biblioteca de Consulta Larousse). ISBN 84-8332-398-2.
* ↑ De Almeida, Rosa Maria Martins; Cabral, João Carlos Centurion; Narvaes, Rodrigo (2015). "Behavioural, hormonal and neurobiological mechanisms of aggressive behaviour in human and nonhuman primates". Physiology & Behavior. 143:
Viccionari
# Antinovel·la

L'antinovel·la és un tipus de novel·la experimental propi del segle XX que defuig les convencions tradicionals del gènere, tals com l'estructura segons el plantejament, nus i desenllaç o la linealitat del temps, i empra tècniques innovadores com el monòleg interior en detriment de l'argument. El lector, tractant de vèncer les dificultats que enclouen aquestes modificacions, és mogut a participar de l'acte creatiu i no ser-ne tan sols un mer espectador. James Joyce, Marcel Proust, Virginia Woolf, Samuel Beckett, Julio Cortázar en són alguns dels seus representants. L'antinovel·la té grans coincidències amb la nouveau roman i alguns autors són considerats indistitament d'ambdues categories.

## Referències

* ↑ Ana María Platas Tesende. Diccionario de términos literarios. (en castellà). Espasa Libros, 2011. ISBN 9788467036916 [Consulta: 14 febrer 2015].
# Marquard Schwarz

Marquard J. Schwarz (Saint Louis, Missouri, 30 de juliol de 1887 – 17 de febrer de 1968) va ser un nedador estatunidenc que va competir a principis del segle xx.
El 1904 va prendre part en els Jocs Olímpics de Saint Louis, on va guanyar la medalla de bronze en la prova dels 4x50 iardes relleus lliures, junt a Amedee Reyburn, Gwynne Evans i William Orthwein.
El 1906 va prendre part en els Jocs Intercalats d'Atenes, on disputà els relleus 4x250 metres lliures, on fou quart, i els 100 metres lliures, on fou setè.

## Referències

* 1 2 «Marquard Schwarz Olympic Results». sports-reference.com. Arxivat de l'original el 19 de juliol 2012. [Consulta: 15 octubre 2015].
# Astor cantaire bec-roig

L'astor cantaire bec-roig (Melierax metabates) és una espècie d'ocell de la família dels accipítrids (Accipitridae). Habita zones boscoses i arbustives d'Àfrica, principalment subsahariana però també al sud-oest del Marroc, absent de les zones de selva i les excessivament àrides. El seu estat de conservació es considera de risc mínim.

## Referències

* ↑ «Astor cantaire bec-roig». Cercaterm. TERMCAT, Centre de Terminologia. Rev. 11 desembre 2022 (català)
* ↑ «Hoatzin, New World vultures, Secretarybird, raptors» (en anglès). IOC World Bird List Version 12.2. International Ornithologists' Union, 01-07-2022.
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 275. ISBN 978-84-16728-37-4.
* ↑ BirdLife International. «Dark Chanting-goshawk. Melierax metabates» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 7 novembre 2022].
# Aleta gorja-roja

L'aleta gorja-roja (Chamaetylas poliophrys) és una espècie d'ocell de la família dels muscicàpids (Muscicapidae). Es endèmic de la selva montana de la falla Albertina, a la regió dels grans llacs d'Àfrica. Habita els boscos tropicals i subtropicals de frondoses humits de l'estatge montà. El seu estat de conservació és considerat de risc mínim.

## Referències

* ↑ Fundació Barcelona Zoo; Institut Català d’Ornitologia; TERMCAT, Centre de Terminologia. «aleta gorja-roja». Diccionari dels ocells del món. TERMCAT. [Consulta: 18 gener 2021].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 701. ISBN 978-84-16728-37-4.
* ↑ BirdLife International. «Red-throated Alethe. Chamaetylas poliophrys» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 18 gener 2021].